b'\n_START_ARTICLE_\nHugo Simberg\n_START_PARAGRAPH_\nHugas Simbergas (suom. Hugo Simberg, 1873\xe2\x80\x931917) \xe2\x80\x93 Suomijos tapytojas ir grafikas, simbolistas.\n_START_SECTION_\nBiografija\n_START_PARAGRAPH_\nHugas Simbergas gim\xc4\x97 1874 m. bir\xc5\xbeelio 24 d. Haminos mieste Suomijoje. Mok\xc4\x97si Suomijos dail\xc4\x97s draugijoje Helsinkyje, po to priva\xc4\x8diai pas A. Galen-Kalel\xc4\x85. Jo patartas H. Simbergas 1896 m. i\xc5\xa1vyko \xc4\xaf u\xc5\xbesien\xc4\xaf, lank\xc4\x97si Londone, kur jam padar\xc4\x97 \xc4\xafsp\xc5\xabd\xc4\xaf prerafaelit\xc5\xb3 dail\xc4\x97, vie\xc5\xa1\xc4\x97jo Pary\xc5\xbeiuje. 1897\xe2\x88\x9298 m. H. Simbergas lank\xc4\x97si Italijoje, 1899 m. \xe2\x88\x92 Kaukaze. H. Simbergas tap\xc4\x97 peiza\xc5\xbeus ir portretus simbolistiniu stiliumi. Jis r\xc4\x97m\xc4\x97si suomi\xc5\xb3 folkloru kurdamas \xc4\xafsivaizduojamus pasaulius su veikian\xc4\x8diais velniais ir angelais, Mirtimi ir \xc5\xa0al\xc4\x8diu. Jo paveikslams b\xc5\xabdingas supaprastintas vaizdavimas, naivumas. Akselis Galen-Kalela ra\xc5\xa1\xc4\x97, kad H. Simbergas artimas XIII\xe2\x88\x92XIV a. viduram\xc5\xbei\xc5\xb3 menininkams. H. Simbergas k\xc5\xabr\xc4\x97 ma\xc5\xbeo formato akvareles, pie\xc5\xa1inius, ofortus. 1905\xe2\x88\x921907 m. jis dirbo monumentaliosios dail\xc4\x97s srityje, k\xc5\xabr\xc4\x97 freskas ir vitra\xc5\xbeus naujai pastatytai Tamper\xc4\x97s katedrai. Gyvenimo pabaigoje dailininkas sirgo ir mir\xc4\x97 1917 m. liepos 12 d. Ehtari miestelyje Suomijoje. Jo garsiausiu paveikslu minimas \xe2\x80\x9eSu\xc5\xbeeistas angelas\xe2\x80\x9c. Daug H. Simbergo k\xc5\xabrini\xc5\xb3 sukaupta Helsinkio Ateneum dail\xc4\x97s muziejuje.'